Document ID: 32013R0617

Title and Content:
ΚΑΝΟΝΙΣΜΌΣ (ΕΕ) αριθ. 617/2013 ΤΗΣ ΕΠΙΤΡΟΠΉΣ της 26ης Ιουνίου 2013 περί εφαρμογής της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για υπολογιστές και εξυπηρετητές υπολογιστών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Έπειτα από διαβούλευση με το φόρουμ διαβούλευσης που αναφέρεται στο άρθρο 18 της οδηγίας 2009/125/ΕΚ, Εκτιμώντας τα ακόλουθα: (1) Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης όσον αφορά τις περιβαλλοντικές τους επιπτώσεις, χωρίς αυτό να συνεπάγεται υπερβολικό κόστος. (2) Το άρθρο 16 παράγραφος 2 στοιχείο α) της οδηγίας 2009/125/ΕΚ προβλέπει ότι η Επιτροπή, σύμφωνα με τη διαδικασία που αναφέρεται στο άρθρο 19 παράγραφος 3 και τα κριτήρια που καθορίζονται στο άρθρο 15, και έπειτα από διαβούλευση με το φόρουμ διαβούλευσης, πρέπει να εισαγάγει, κατά τα προσήκοντα, μέτρο εφαρμογής για γραφειακό εξοπλισμό. (3) Η Επιτροπή έχει εκπονήσει προπαρασκευαστική μελέτη στην οποία αναλύονται οι τεχνικές, περιβαλλοντικές και οικονομικές πτυχές των υπολογιστών. Η μελέτη συμπεριέλαβε εμπλεκόμενους παράγοντες και ενδιαφερόμενα μέρη από την Ένωση και από τρίτες χώρες, ενώ τα αποτελέσματα έχουν δημοσιοποιηθεί. (4) Η προπαρασκευαστική μελέτη κατέδειξε ότι οι οικονομικά αποτελεσματικές δυνατότητες βελτίωσης της κατανάλωσης ηλεκτρικής ενέργειας των υπολογιστών μεταξύ 2011 και 2020 είχαν εκτιμηθεί σε περίπου 93 TWh, που αντιστοιχεί σε 43 Mt εκπομπών CO2, ενώ το 2020 μεταξύ 12,5 TWh και 16,3 TWh, που αντιστοιχεί σε 5,0 - 6,5 Mt εκπομπών CO2. Κατά συνέπεια, οι υπολογιστές συνιστούν ομάδα προϊόντων για την οποία θα πρέπει να θεσπιστούν απαιτήσεις οικολογικού σχεδιασμού. (5) Επειδή μεγάλο μέρος του δυναμικού εξοικονόμησης ενέργειας από επιτραπέζια ελαφρά τερματικά, σταθμούς εργασίας, εξυπηρετητές μικρής κλίμακας και εξυπηρετητές υπολογιστών συνδέεται με την αποτελεσματικότητα των εσωτερικών τροφοδοτικών, και επειδή οι τεχνικές προδιαγραφές των εσωτερικών τροφοδοτικών για τα προϊόντα αυτά είναι παρόμοιες με εκείνες των επιτραπέζιων υπολογιστών και ολοκληρωμένων επιτραπέζιων υπολογιστών, οι διατάξεις περί απόδοσης εσωτερικού τροφοδοτικού του παρόντος κανονισμού θα πρέπει να εφαρμόζονται επίσης και στα προηγούμενα. Ωστόσο, άλλες πτυχές των περιβαλλοντικών επιδόσεων των επιτραπέζιων ελαφρών τερματικών, των σταθμών εργασίας, των κινητών σταθμών εργασίας, των εξυπηρετητών μικρής κλίμακας και των εξυπηρετητών υπολογιστών θα μπορούσαν να αντιμετωπιστούν με πιο συγκεκριμένο μέτρο εφαρμογής της οδηγίας 2009/125/ΕΚ. (6) Οι διατάξεις απεικόνισης έχουν ιδιαίτερα χαρακτηριστικά, συνεπώς πρέπει να εξαιρεθούν από το πεδίο εφαρμογής του παρόντος κανονισμού. Ωστόσο, λαμβάνοντας υπόψη τον σημαντικό περιβαλλοντικό τους αντίκτυπο και τις σημαντικές δυνατότητες βελτίωσής τους, θα μπορούσαν να αντιμετωπιστούν στο πλαίσιο άλλου μέτρου εφαρμογής της οδηγίας 2009/125/ΕΚ ή/και της οδηγίας 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (2). (7) Οι απαιτήσεις οικολογικού σχεδιασμού θα πρέπει να μην έχουν αρνητικό αντίκτυπο στη λειτουργικότητα του προϊόντος ή στους καταναλωτές, ιδίως όσον αφορά την οικονομική προσιτότητα του προϊόντος, του κόστους κύκλου ζωής και της ανταγωνιστικότητας του κλάδου. Επιπλέον, οι απαιτήσεις δεν θα πρέπει να επιβάλλουν στους κατασκευαστές τη χρήση αποκλειστικής τεχνολογίας ή υπερβολικό διοικητικό φόρτο, ούτε να επηρεάζουν δυσμενώς την υγεία, την ασφάλεια και το περιβάλλον. (8) Οι βελτιώσεις στην ενεργειακή απόδοση των υπολογιστών και εξυπηρετητών υπολογιστών θα πρέπει να επιτευχθούν με την εφαρμογή υφιστάμενων μη αποκλειστικών και οικονομικά αποτελεσματικών τεχνολογιών, με τις οποίες είναι δυνατή η μείωση του συνολικού συνδυασμένου κόστους αγοράς και λειτουργίας τους. (9) Οι απαιτήσεις οικολογικού σχεδιασμού θα πρέπει να καθιερωθούν σταδιακά, προκειμένου να παρασχεθεί επαρκής χρόνος στους κατασκευαστές ώστε να επανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα θα πρέπει να εξασφαλίζει την αποφυγή αρνητικών επιπτώσεων στον εφοδιασμό με υπολογιστές, ενώ λαμβάνεται υπόψη το κόστος για τους κατασκευαστές, ιδίως για τις μικρομεσαίες επιχειρήσεις, και ταυτόχρονα διασφαλίζεται έγκαιρη επίτευξη των στόχων του παρόντος κανονισμού. (10) Επανεξέταση του παρόντος κανονισμού προβλέπεται το αργότερο τρεισήμισι έτη μετά την έναρξη ισχύος του. (11) Η ενεργειακή απόδοση υπολογιστών θα πρέπει να προκύπτει από αξιόπιστες, επακριβείς και αναπαραγώγιμες μεθόδους μέτρησης, οι οποίες λαμβάνουν υπόψη τις γενικώς αποδεκτές σύγχρονες τεχνολογίες, συμπεριλαμβανομένων κατά περίπτωση των εναρμονισμένων προτύπων, τα οποία έχουν θεσπιστεί σύμφωνα με την ισχύουσα ευρωπαϊκή νομοθεσία τυποποίησης (3). (12) Δεδομένου ότι οι απαιτήσεις οικολογικού σχεδιασμού για τη ζήτηση ηλεκτρικής ενέργειας από ηλεκτρικό και ηλεκτρονικό οικιακό και γραφειακό εξοπλισμό σε κατάσταση αναμονής και εκτός λειτουργίας δεν ανταποκρίνονται πλήρως στα χαρακτηριστικά των υπολογιστών, δεν θα πρέπει να εφαρμόζονται σε υπολογιστές οι απαιτήσεις του κανονισμού (ΕΚ) αριθ. 1275/2008 της Επιτροπής, της 17ης Δεκεμβρίου 2008, για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για την κατανάλωση ηλεκτρικής ενέργειας ηλεκτρικού και ηλεκτρονικού οικιακού και γραφειακού εξοπλισμού σε λειτουργία αναμονής ή εκτός λειτουργίας (4). Κατά συνέπεια, οι ειδικές απαιτήσεις για διαχείριση ισχύος, καθώς και για τη ζήτηση σε κατάσταση νάρκης, εκτός λειτουργίας και σε κατάσταση κατώτατης ισχύος σε υπολογιστές θα πρέπει να καθοριστούν στον παρόντα κανονισμό, ενώ θα πρέπει να τροποποιηθεί αναλόγως ο κανονισμός (ΕΚ) αριθ. 1275/2008. (13) Παρά την εξαίρεση υπολογιστών από το πεδίο εφαρμογής του κανονισμού (ΕΚ) αριθ. 1275/2008, οι διατάξεις του κανονισμού (ΕΚ) αριθ. 278/2009 της Επιτροπής, της 6ης Απριλίου 2009, για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για ζήτηση ηλεκτρικής ισχύος σε κατάσταση άνευ φορτίου και μέση ενεργό απόδοση εξωτερικών τροφοδοτικών ισχύος εφαρμόζονται σε εξωτερικά τροφοδοτικά ισχύος (5) που διατίθενται στην αγορά με ηλεκτρονικούς υπολογιστές. (14) Δυνάμει του άρθρου 8 της οδηγίας 2009/125/ΕΚ, ο παρών κανονισμός θα πρέπει να προσδιορίζει τις εφαρμοστέες διαδικασίες αξιολόγησης της συμμόρφωσης. (15) Για να διευκολύνονται οι έλεγχοι συμμόρφωσης, οι κατασκευαστές θα πρέπει να παρέχουν πληροφορίες που περιέχονται στον φάκελο τεχνικής τεκμηρίωσης που προβλέπεται στα παραρτήματα IV και V της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό. (16) Προκειμένου να διασφαλιστεί θεμιτός ανταγωνισμός, να επιτευχθεί η επιδιωκόμενη δυνητική εξοικονόμηση ενέργειας και να ενημερωθούν επακριβώς οι καταναλωτές σχετικά με τις ενεργειακές επιδόσεις προϊόντων, στον παρόντα κανονισμό θα πρέπει να αποσαφηνίζεται ότι δεν θα πρέπει να χρησιμοποιούνται από τους κατασκευαστές οι ανοχές τις οποίες προδιαγράφουν οι εθνικές αρχές επιτήρησης της αγοράς, όταν διενεργούν φυσικές δοκιμές για να εξακριβώσουν κατά πόσον συγκεκριμένο μοντέλο προϊόντος συνδεόμενου με την ενέργεια πληροί τον παρόντα κανονισμό, ώστε να παρέχονται περιθώρια για να δηλώνονται επιδόσεις του μοντέλου ευνοϊκότερες από εκείνες που μπορούν να δικαιολογηθούν από τις μετρήσεις και τους υπολογισμούς που δηλώνονται στον τεχνικό φάκελο του προϊόντος. (17) Θα πρέπει να προσδιοριστούν δείκτες συγκριτικής αξιολόγησης για τα σήμερα διαθέσιμα προϊόντα με υψηλή ενεργειακή απόδοση. Αυτό θα συμβάλει στην εξασφάλιση ευρύτερα διαθέσιμων και ευχερώς προσπελάσιμων πληροφοριών, ιδίως για μικρομεσαίες επιχειρήσεις, ώστε να διευκολυνθεί περαιτέρω η ενσωμάτωση τεχνολογιών βέλτιστου σχεδιασμού και η ανάπτυξη προϊόντων υψηλότερης απόδοσης για τη μείωση της ενεργειακής κατανάλωσης. (18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει απαιτήσεις οικολογικού σχεδιασμού για τη διάθεση υπολογιστών και εξυπηρετητών υπολογιστών στην αγορά. 2. Ο παρών κανονισμός εφαρμόζεται στα ακόλουθα προϊόντα που μπορούν να τροφοδοτούνται απευθείας από το δίκτυο εναλλασσόμενου ρεύματος (AC), συμπεριλαμβανόμενου μέσω εξωτερικού ή εσωτερικού τροφοδοτικού: α) επιτραπέζιοι υπολογιστές· β) ενοποιημένοι επιτραπέζιοι υπολογιστές· γ) φορητοί υπολογιστές (στους οποίους περιλαμβάνονται υπολογιστές-ταμπλέτα, υπολογιστές-αβάκιο (slate) και κινητά ελαφρά τερματικά)· δ) επιτραπέζια ελαφρά τερματικά· ε) σταθμοί εργασίας· στ) κινητοί σταθμοί εργασίας· ζ) εξυπηρετητές μικρής κλίμακας· η) εξυπηρετητές υπολογιστών. 3. Ο παρών κανονισμός δεν εφαρμόζεται στις ακόλουθες ομάδες προϊόντων: α) σύστημα υπολογιστών-λεπίδων (blade) και συστατικά μέρη· β) συσκευές εξυπηρετητών· γ) εξυπηρετητές πολλαπλών κόμβων· δ) εξυπηρετητές υπολογιστών με περισσότερες από τέσσερις υποδοχές επεξεργαστή· ε) κονσόλες (αναλόγια) παιχνιδιών· στ) σταθμοί σύνδεσης (docking stations). Άρθρο 2 Ορισμοί Ισχύουν οι ακόλουθοι ορισμοί: 1) «υπολογιστής»: συσκευή η οποία εκτελεί λογικές πράξεις και επεξεργάζεται δεδομένα, είναι δυνατόν να συνδέεται με διατάξεις εισόδου και με διατάξεις απεικόνισης και κατά κανόνα περιλαμβάνει κεντρική μονάδα επεξεργασίας (CPU) για την εκτέλεση των πράξεων. Εάν δεν υπάρχει CPU, τότε η διάταξη πρέπει να λειτουργεί ως πύλη δικτύου πελατών σε εξυπηρετητή, που ενεργεί ως μονάδα υπολογιστικής επεξεργασίας· 2) «εξυπηρετητής υπολογιστών (εξυπηρετητής)»: προϊόν με ικανότητα υπολογισμών το οποίο παρέχει υπηρεσίες και διαχειρίζεται δικτυωμένους πόρους για συσκευές πελάτες, όπως επιτραπέζιους υπολογιστές, φορητούς υπολογιστές, ελαφρά τερματικά (thin clients), τηλέφωνα πρωτοκόλλου διαδικτύου (IP) ή άλλους εξυπηρετητές. Ένας εξυπηρετητής συνήθως διατίθεται στην αγορά προς χρήση σε κέντρα δεδομένων και εταιρικό/γραφειακό περιβάλλον. Η κύρια πρόσβαση σε εξυπηρετητή γίνεται μέσω δικτυακών συνδέσεων και όχι μέσω συσκευών άμεσης εισόδου του χρήστη, όπως πληκτρολόγιο ή ποντίκι. Ένας εξυπηρετητής έχει τα ακόλουθα χαρακτηριστικά: 3) «εξωτερικό τροφοδοτικό ισχύος»: διάταξη που έχει τα ακόλουθα χαρακτηριστικά: 4) «εσωτερικό τροφοδοτικό ισχύος»: συστατικό στοιχείο το οποίο έχει προβλεφθεί για τη μετατροπή της εναλλασσόμενης τάσης του δικτύου σε τάση συνεχούς ρεύματος προς τροφοδότηση του υπολογιστή ή εξυπηρετητή και παρουσιάζει τα ακόλουθα χαρακτηριστικά: Δεν θεωρούνται εσωτερικά τροφοδοτικά οι εσωτερικοί μεταλλάκτες συνεχούς ρεύματος για μετατροπή της συνεχούς τάσης εξόδου εξωτερικού τροφοδοτικού σε πολλαπλές τάσεις προς χρήση από τον υπολογιστή ή τον εξυπηρετητή· 5) «επιτραπέζιος υπολογιστής»: υπολογιστής, η κύρια μονάδα του οποίου προορίζεται να παραμένει σε σταθερή θέση, και ο οποίος δεν έχει σχεδιαστεί για να μεταφέρεται, ενώ έχει σχεδιαστεί για χρήση με εξωτερική διάταξη απεικόνισης και με εξωτερικές περιφερειακές μονάδες, όπως πληκτρολόγιο και ποντίκι. Για τους σκοπούς του παρόντος κανονισμού ορίζονται οι ακόλουθες κατηγορίες επιτραπέζιων υπολογιστών: α) επιτραπέζιος υπολογιστής «κατηγορίας Α»: επιτραπέζιος υπολογιστής που δεν πληροί τον ορισμό επιτραπέζιου υπολογιστή κατηγορίας Β, κατηγορίας C ή κατηγορίας D. β) επιτραπέζιος υπολογιστής «κατηγορίας Β»: επιτραπέζιος υπολογιστής με: γ) επιτραπέζιος υπολογιστής «κατηγορίας C»: επιτραπέζιος υπολογιστής με: - μνήμη συστήματος χωρητικότητας τουλάχιστον δύο gigabytes (GB) ή/και - διακριτή κάρτα γραφικών (dGfx)· δ) επιτραπέζιος υπολογιστής «κατηγορίας D»: επιτραπέζιος υπολογιστής με: - μνήμη συστήματος χωρητικότητας τουλάχιστον τέσσερα gigabytes (GB) ή/και - διακριτή κάρτα γραφικών (dGfx) που ανταποκρίνεται στην κατάταξη G3 (με εύρος δεδομένων FB 128 δυφία), G4, G5, G6 ή G7· 6) «ενοποιημένος επιτραπέζιος υπολογιστής»: υπολογιστής όπου ο υπολογιστής και η διάταξη απεικόνισης λειτουργούν ως ενιαία μονάδα τροφοδοτούμενη με εναλλασσόμενο ρεύμα από ένα μόνο καλώδιο. Οι ενοποιημένοι επιτραπέζιοι υπολογιστές έχουν μία από τις δύο δυνατές μορφές: 1) ένα προϊόν στο οποίο η διάταξη απεικόνισης και ο υπολογιστής συνδυάζονται υλικά σε ενιαία μονάδα· ή 2) ένα προϊόν στο οποίο η διάταξη απεικόνισης είναι χωριστή από τον υπολογιστή, αλλά συνδέεται με το κύριο πλαίσιο με καλώδιο συνεχούς ρεύματος (DC). Ένας ενοποιημένος επιτραπέζιος υπολογιστής προορίζεται να παραμένει σε μόνιμη θέση και δεν έχει σχεδιαστεί για να μεταφέρεται. Οι ενοποιημένοι επιτραπέζιοι υπολογιστές δεν έχουν σχεδιαστεί κυρίως για απεικόνιση και λήψη οπτικοακουστικών σημάτων. Για τους σκοπούς του παρόντος κανονισμού ορίζονται οι ακόλουθες κατηγορίες επιτραπέζιων υπολογιστών: α) επιτραπέζιος υπολογιστής «κατηγορίας Α»: επιτραπέζιος υπολογιστής που δεν πληροί τον ορισμό επιτραπέζιου υπολογιστή κατηγορίας Β, κατηγορίας C ή κατηγορίας D. β) ενοποιημένος επιτραπέζιος υπολογιστής «κατηγορίας Β»: ενοποιημένος επιτραπέζιος υπολογιστής με: γ) ενοποιημένος επιτραπέζιος υπολογιστής «κατηγορίας C»: ενοποιημένος επιτραπέζιος υπολογιστής με: - μνήμη συστήματος χωρητικότητας τουλάχιστον δύο gigabytes (GB) ή/και - διακριτή κάρτα γραφικών (dGfx)· δ) ενοποιημένος επιτραπέζιος υπολογιστής «κατηγορίας D»: ενοποιημένος επιτραπέζιος υπολογιστής με: - μνήμη συστήματος χωρητικότητας τουλάχιστον τέσσερα gigabytes (GB) ή/και - διακριτή κάρτα γραφικών (dGfx) που ανταποκρίνεται στην κατάταξη G3 (με εύρος δεδομένων FB 128 δυφία), G4, G5, G6 ή G7· 7) «φορητός υπολογιστής (notebook)»: υπολογιστής σχεδιασμένος ειδικά ώστε να είναι φορητός και να λειτουργεί επί παρατεταμένο διάστημα με ή χωρίς άμεση σύνδεση με πηγή εναλλασσόμενου ρεύματος. Οι φορητοί υπολογιστές χρησιμοποιούν ενσωματωμένη διάταξη απεικόνισης, με μέγεθος διαγωνίου οθόνης θέασης τουλάχιστον 22,86 cm (9 ίντσες), ενώ είναι ικανοί να λειτουργούν με ενσωματωμένη μπαταρία ή άλλη φορητή πηγή ισχύος. Οι φορητοί υπολογιστές περιλαμβάνουν επίσης τους εξής υποτύπους: α) «υπολογιστής ταμπλέτα»: προϊόν το οποίο είναι τύπος φορητού υπολογιστή που περιλαμβάνει οθόνη αφής και φυσικό πληκτρολόγιο· β) «υπολογιστής αβάκιο (slate)»: τύπος φορητού υπολογιστή που περιλαμβάνει ενσωματωμένη οθόνη αφής αλλά όχι μόνιμα προσαρτημένο φυσικό πληκτρολόγιο· γ) «κινητό ελαφρό τερματικό (thin client)»: τύπος φορητού υπολογιστή που βασίζεται σε σύνδεση με απομακρυσμένους υπολογιστικούς πόρους (π.χ. εξυπηρετητής, απομακρυσμένος σταθμός εργασίας), για τις κύριες λειτουργικές δυνατότητες χωρίς περιστροφικά μέσα αποθήκευσης ενσωματωμένα στο προϊόν. Για τους σκοπούς του παρόντος κανονισμού ορίζονται οι ακόλουθες κατηγορίες φορητών υπολογιστών: α) φορητός υπολογιστής «κατηγορίας Α»: ελαφρός φορητός υπολογιστής που δεν πληροί τον ορισμό ελαφρού φορητού υπολογιστή κατηγορίας Β ή C· β) ελαφρός φορητός υπολογιστής «κατηγορίας Β»: φορητός υπολογιστής με τουλάχιστον μία διακριτή κάρτα γραφικών (dGfx)· γ) φορητός υπολογιστής «κατηγορίας C»: ελαφρός φορητός υπολογιστής με τουλάχιστον τα ακόλουθα χαρακτηριστικά: Για τους σκοπούς του παρόντος κανονισμού, δεν θεωρούνται φορητοί υπολογιστές προϊόντα που θα πληρούσαν τον ορισμό του ελαφρού φορητού υπολογιστή, αλλά διαθέτουν ζήτηση ισχύος κάτω των 6 W σε κατάσταση ηρεμίας. 8) «επιτραπέζιο ελαφρό τερματικό (thin client)»: υπολογιστής που βασίζεται σε σύνδεση με απομακρυσμένους υπολογιστικούς πόρους (π.χ. εξυπηρετητή, απομακρυσμένο σταθμό εργασίας), για τις κύριες λειτουργικές δυνατότητες, χωρίς περιστροφικά μέσα αποθήκευσης ενσωματωμένα στο προϊόν. Η κύρια μονάδα ενός επιτραπέζιου ελαφρού τερματικού (thin client) πρέπει να προορίζεται για χρήση σε μόνιμη θέση (π.χ. σε γραφείο) και όχι για φορητότητα. Τα επιτραπέζια ελαφρά τερματικά μπορούν να εξάγουν πληροφορίες είτε σε εξωτερική ή, όπου περιλαμβάνεται με το προϊόν, σε εσωτερική διάταξη απεικόνισης. 9) «σταθμός εργασίας»: υπολογιστής υψηλών επιδόσεων ενός χρήστη, ο οποίος μεταξύ άλλων καθηκόντων υπολογιστικής έντασης χρησιμοποιείται κυρίως για γραφικά, CAD (σχεδιασμός με τη βοήθεια υπολογιστή), ανάπτυξη λογισμικού, οικονομικές και επιστημονικές εφαρμογές, και που έχει τα ακόλουθα χαρακτηριστικά: 1) έχει πρόσθετη ικανότητα τροφοδοσίας για γραφικά υψηλής στάθμης (δηλαδή διασύνδεση περιφερειακών εξαρτημάτων (PCI)-E 6-pin με πρόσθετη τροφοδοσία 12 V)· 2) το σύστημά του είναι συρματωμένο για περισσότερες από 4 κάρτες PCI-E στη μητρική πλακέτα πέραν της θυρίδας/των θυρίδων γραφικών ή/και της υποστήριξης κάρτας PCI-Χ· 3) δεν υποστηρίζει γραφικά ενιαίας πρόσβασης μνήμης (UMA)· 4) περιλαμβάνει τουλάχιστον 5 θυρίδες για κάρτες PCI, κάρτες PCI-E ή PCI-X· 5) είναι ικανός να υποστηρίζει πολυεπεξεργαστές για δύο ή περισσότερες CPU (πρέπει να υποστηρίζει υλικά χωριστές δέσμες/υποδοχές της κεντρικής μονάδας επεξεργασίας (CPU), δηλαδή χωρίς υποστήριξη για CPU πολλαπλού πυρήνα)· 10) «κινητός σταθμός εργασίας: υπολογιστής υψηλών επιδόσεων ενός χρήστη, ο οποίος μεταξύ άλλων καθηκόντων υπολογιστικής έντασης χρησιμοποιείται κυρίως για γραφικά, CAD (σχεδιασμός με τη βοήθεια υπολογιστή), ανάπτυξη λογισμικού, οικονομικές και επιστημονικές εφαρμογές, εξαιρουμένων των παιχνιδιών, και που είναι σχεδιασμένος ειδικά για να είναι φορητός και για να λειτουργεί επί παρατεταμένο χρόνο, με ή χωρίς απευθείας σύνδεση με πηγή εναλλασσόμενου ρεύματος. Οι κινητοί σταθμοί εργασίας χρησιμοποιούν ενσωματωμένη διάταξη απεικόνισης και είναι ικανοί να λειτουργούν με ενσωματωμένη μπαταρία ή άλλη φορητή πηγή ισχύος. Οι περισσότεροι κινητοί σταθμοί εργασίας χρησιμοποιούν εξωτερικό τροφοδοτικό και οι περισσότεροι διαθέτουν ενσωματωμένο πληκτρολόγιο και συσκευή κατάδειξης. Μια κινητή θέση εργασίας έχει τα ακόλουθα χαρακτηριστικά: 11) «εξυπηρετητής μικρής κλίμακας: τύπος υπολογιστή που χρησιμοποιεί συνήθως συστατικά στοιχεία επιτραπέζιου υπολογιστή σε μέγεθος σχήματος επιτραπέζιου, αλλά που έχει σχεδιαστεί κατά κύριο λόγο ως υπολογιστής υπηρεσίας αποθήκευσης για άλλους υπολογιστές και για να εκτελεί λειτουργίες όπως παροχή υπηρεσιών υποδομής δικτύων, καθώς και φιλοξενία δεδομένων/μέσων επικοινωνίας, και έχει τα ακόλουθα χαρακτηριστικά: 12) «σύστημα υπολογιστών-λεπίδων (blade system) και συστατικά μέρη»: σύστημα αποτελούμενο από το περίβλημα («πλαίσιο λεπίδων») στο οποία εντάσσονται διάφορα είδη αποθήκευσης υπολογιστών-λεπίδων και εξυπηρετητές. Το περίβλημα παρέχει μεριζόμενους πόρους από τους οποίους εξαρτώνται οι εξυπηρετητές και η αποθήκευση. Τα συστήματα υπολογιστών-λεπίδων είναι σχεδιασμένα ως λύση με δυνατότητα κλιμάκωσης για να συνδυάζουν πολλαπλούς εξυπηρετητές ή μονάδες μνήμης σε ενιαίο περίβλημα, είναι δε σχεδιασμένα ώστε οι τεχνικοί να είναι εύκολα σε θέση να προσθέτουν ή αντικαθιστούν (hot-swap) λεπίδες (π.χ. εξυπηρετητές λεπίδων) επί του πεδίου· 13) «συσκευή εξυπηρετητή»: εξυπηρετητής συνυφασμένος με προεγκατεστημένο λειτουργικό σύστημα και λογισμικό εφαρμογής, που χρησιμοποιείται για την εκτέλεση ειδικευμένης λειτουργίας ή δέσμης στενά συνδεδεμένων δραστηριοτήτων Μια συσκευή εξυπηρετητή παρέχει υπηρεσίες μέσω ενός ή περισσοτέρων δικτύων, ενώ η διαχείρισή της γίνεται συνήθως μέσω διεπαφής ιστού ή γραμμής εντολών. Οι διαρθρώσεις υλισμικού και λογισμικού των συσκευών εξυπηρετητή είναι προσαρμοσμένες από τον πωλητή να εκτελούν συγκεκριμένα καθήκοντα, συμπεριλαμβανομένων των δικτύων ή της αποθήκευσης, και δεν προορίζονται για την εκτέλεση λογισμικού παρεχόμενου από χρήστες· 14) «εξυπηρετητής πολλαπλών κόμβων»: σύστημα αποτελούμενο από περίβλημα όπου εντάσσονται δύο ή περισσότεροι ανεξάρτητοι εξυπηρετητές υπολογιστών (ή κόμβοι), που μοιράζονται ένα ή περισσότερα τροφοδοτικά ισχύος. Η συνδυασμένη δύναμη για όλους τους κόμβους διανέμεται μέσω των μεριζόμενων τροφοδοτικών. Ένας εξυπηρετητής πολλαπλών κόμβων είναι σχεδιασμένος και κατασκευασμένος ως ενιαίο περίβλημα και δεν έχει σχεδιαστεί με δυνατότητα θερμής εναλλαγής (hot-swap)· 15) «εξυπηρετητής διττού κόμβου»: κοινή διάρθρωση εξυπηρετητή πολλαπλών κόμβων αποτελούμενη από δύο κόμβους εξυπηρετητή· 16) «εξυπηρετητές με περισσότερες από τέσσερις υποδοχές επεξεργαστή»: εξυπηρετητής που περιέχει πάνω από τέσσερις διεπαφές που έχουν σχεδιαστεί για την εγκατάσταση επεξεργαστή· 17) «κονσόλα (αναλόγιο) παιχνιδιών»: ανεξάρτητη διάταξη, τροφοδοτούμενη από το κύριο δίκτυο, που έχει σχεδιαστεί με κύρια λειτουργία τα βιντεοπαιχνίδια· Κατά κανόνα, μια κονσόλα παιχνιδιών σχεδιάζεται ώστε να παρέχει δεδομένα σε εξωτερική διάταξη απεικόνισης ως την κύρια διάταξη απεικόνισης του παιχνιδιού. Τυπικά, οι κονσόλες παιχνιδιών περιλαμβάνουν CPU, μνήμη συστήματος και μονάδα(-ες) επεξεργασίας γραφικών (GPU), ενώ μπορεί να περιέχουν σκληρούς δίσκους ή άλλες λύσεις εσωτερικής αποθήκευσης, καθώς και οπτικά συστήματα ανάγνωσης. Οι κονσόλες παιχνιδιών χρησιμοποιούν συνήθως χειριστήρια ή άλλες διαλογικές διατάξεις ελέγχου ως κύρια διάταξη εισαγωγής αντί για εξωτερικό πληκτρολόγιο ή ποντίκι. Στις κονσόλες παιχνιδιών δεν περιλαμβάνονται συνήθως συμβατικά λειτουργικά συστήματα προσωπικών υπολογιστών, αλλά αντ’ αυτών χρησιμοποιούνται λειτουργικά συστήματα ειδικά για κονσόλες. Ως τύποι κονσόλας παιχνιδιών θεωρούνται χειρόφερτες συσκευές παιχνιδιών, με ενσωματωμένη διάταξη απεικόνισης ως πρωταρχική οθόνη του παιχνιδιού, και οι οποίες πρωτίστως λειτουργούν με ενσωματωμένη μπαταρία ή άλλη φορητή πηγή ισχύος και όχι μέσω απευθείας σύνδεσης με πηγή εναλλασσόμενου ρεύματος· 18) «σταθμός σύνδεσης»: διακριτό προϊόν που έχει σχεδιαστεί για να συνδέεται με υπολογιστή, με σκοπό να εκτελεί λειτουργίες όπως επέκταση της συνδετικότητας ή αποκατάσταση σύνδεσης με περιφερειακές συσκευές. Οι σταθμοί σύνδεσης μπορούν επίσης να διευκολύνουν τη φόρτιση εσωτερικών μπαταριών στον συνδεδεμένο υπολογιστή· 19) «κεντρική μονάδα επεξεργασίας (CPU)»: συστατικό στοιχείο σε υπολογιστή, που ελέγχει την ερμηνεία και την εκτέλεση των εντολών. Η CPU μπορεί να περιέχει έναν ή περισσότερους φυσικούς επεξεργαστές γνωστούς ως «πυρήνες εκτέλεσης». Ως πυρήνας εκτέλεσης νοείται ένας φυσικά παρών επεξεργαστής. Πρόσθετοι «εικονικοί» ή «λογικοί» επεξεργαστές που προέρχονται από έναν ή περισσότερους πυρήνες εκτέλεσης δεν είναι φυσικοί πυρήνες. Περισσότεροι από έναν πυρήνες εκτέλεσης μπορούν να περιέχονται σε δέσμη επεξεργαστή που καταλαμβάνει μία φυσική υποδοχή CPU. Ο συνολικός αριθμός των πυρήνων εκτέλεσης στην CPU είναι το άθροισμα των πυρήνων εκτέλεσης που παρέχονται από τις διατάξεις που συνδέονται με όλες τις φυσικές υποδοχές CPU· 20) «διακριτή κάρτα γραφικών», (dGfx): διακριτό εσωτερικό συστατικό στοιχείο που περιέχει μία ή περισσότερες μονάδες επεξεργασίας γραφικών (GPU) με διεπαφή ελέγχου τοπικής μνήμης και τοπική μνήμη αποκλειστικά για γραφικά, υπαγόμενο σε μία από τις ακόλουθες κατηγορίες: «εύρος ζώνης περιοχής προσωρινής αποθήκευσης καρέ (frame buffer)», (FB _BW): η ποσότητα των δεδομένων που υποβάλλονται σε επεξεργασία ανά δευτερόλεπτο από κάθε GPU σε dGfx, που υπολογίζεται χρησιμοποιώντας τον ακόλουθο τύπο: Όπου: 21) «εσωτερική αποθήκευση»: συστατικό στοιχείο εντός του υπολογιστή που παρέχει μη πτητική αποθήκευση δεδομένων, 22) «τύπος προϊόντος»: επιτραπέζιος υπολογιστής, ενοποιημένος επιτραπέζιος υπολογιστής, φορητός υπολογιστής, επιτραπέζιο ελαφρό τερματικό, σταθμός εργασίας, κινητός σταθμός εργασίας, εξυπηρετητής μικρής κλίμακας, εξυπηρετητής υπολογιστών, σύστημα υπολογιστών-λεπίδων και συστατικά στοιχεία, εξυπηρετητής πολλαπλών κόμβων, συσκευή εξυπηρετητή, κονσόλα (αναλόγιο) παιχνιδιών, σταθμός σύνδεσης, εσωτερικό τροφοδοτικό ή εξωτερική παροχή ισχύος. 23) «κατάσταση νάρκης της διάταξης απεικόνισης»: κατάσταση κατανάλωσης ισχύος στην οποία μεταπίπτει το προϊόν διάταξης απεικόνισης όταν λάβει σήμα από συνδεδεμένη διάταξη ή από εσωτερική διέγερση (όπως χρονοδιακόπτη ή αισθητήρα παρουσίας χρήστη). Η διάταξη απεικόνισης μπορεί επίσης να μεταπίπτει στην κατάσταση αυτή με σήμα που παράγεται με εντολή του χρήστη. Το προϊόν πρέπει να ενεργοποιείται μόλις λαμβάνει σήμα από συνδεδεμένη διάταξη, δίκτυο, τηλεχειριστήριο ή/και εσωτερική διέγερση. Ενώ το προϊόν βρίσκεται σε αυτή την κατάσταση, δεν παράγει ορατή εικόνα, με πιθανή εξαίρεση λειτουργίες προσανατολισμένες στις ανάγκες των χρηστών ή προστατευτικές, όπως διατάξεις απεικόνισης πληροφοριών προϊόντος ή κατάστασης, ή λειτουργίες που εξαρτώνται από αισθητήρες. Στο παράρτημα I παρατίθενται πρόσθετοι ορισμοί για τους σκοπούς των παραρτημάτων. Άρθρο 3 Απαιτήσεις οικολογικού σχεδιασμού Οι απαιτήσεις οικολογικού σχεδιασμού για ηλεκτρονικούς υπολογιστές και εξυπηρετητές υπολογιστών παρατίθενται στο παράρτημα II. Η συμμόρφωση των υπολογιστών και εξυπηρετητών υπολογιστών με τις εφαρμοστέες απαιτήσεις οικολογικού σχεδιασμού αποτιμάται σύμφωνα με τις μεθόδους που ορίζονται στο παράρτημα III. Άρθρο 4 Τροποποίηση του κανονισμού (ΕΚ) αριθ. 1275/2008 Το σημείο 2 του παραρτήματος I του κανονισμού (ΕΚ) αριθ. 1275/2008 αντικαθίσταται από το ακόλουθο κείμενο: «2. Εξοπλισμός πληροφορικής που προορίζεται για χρήση κυρίως σε οικιακό περιβάλλον, από τον οποίο όμως εξαιρούνται οι επιτραπέζιοι υπολογιστές, οι ενοποιημένοι επιτραπέζιοι υπολογιστές και οι φορητοί υπολογιστές, όπως ορίζεται στον κανονισμό (ΕΕ) αριθ. 617/2013 της Επιτροπής (6). Άρθρο 5 Εφαρμογή του κανονισμού (ΕΚ) αριθ. 278/2009 Το άρθρο 2 παράγραφος 1 στοιχείο ζ) του κανονισμού (ΕΚ) αριθ. 278/2009 αντικαθίσταται από το ακόλουθο κείμενο: «ζ) προορίζεται να χρησιμοποιηθεί σε ηλεκτρικό και ηλεκτρονικό οικιακό και γραφειακό εξοπλισμό κατά το άρθρο 2 παράγραφος 1 του κανονισμού (ΕΚ) αριθ. 1275/2008 ή με ηλεκτρονικούς υπολογιστές, όπως ορίζεται στον κανονισμό (ΕΕ) 617/2013 της Επιτροπής (7). Άρθρο 6 Αξιολόγηση της συμμόρφωσης Η διαδικασία αξιολόγησης της συμμόρφωσης, που αναφέρεται στο άρθρο 8 της οδηγίας 2009/125/ΕΚ, είναι το σύστημα εσωτερικού ελέγχου σχεδιασμού που καθορίζεται στο παράρτημα IV της εν λόγω οδηγίας ή το σύστημα διαχείρισης για την αξιολόγηση της συμμόρφωσης, που καθορίζεται στο παράρτημα V της ίδιας οδηγίας. Άρθρο 7 Επιτήρηση της αγοράς και διαδικασία επαλήθευσης Η επιτήρηση της αγοράς πραγματοποιείται σύμφωνα με τους κανόνες που καθορίζονται στην οδηγία 2009/125/ΕΚ. Ο έλεγχος υπολογιστών και εξυπηρετητών υπολογιστών ως προς τη συμμόρφωση με τις ισχύουσες απαιτήσεις οικολογικού σχεδιασμού διενεργείται σύμφωνα με τη διαδικασία επαλήθευσης που καθορίζεται στο σημείο 2 του παραρτήματος III του παρόντος κανονισμού. Άρθρο 8 Ενδεικτικοί δείκτες συγκριτικής αξιολόγησης Οι ενδεικτικοί δείκτες αξιολόγησης για τα προϊόντα και την τεχνολογία βέλτιστων επιδόσεων που διατίθενται στην αγορά τη στιγμή έναρξης ισχύος του παρόντος κανονισμού προσδιορίζονται στο παράρτημα IV. Άρθρο 9 Επανεξέταση Το αργότερο τρεισήμισι έτη από την έναρξη ισχύος του παρόντος κανονισμού, η Επιτροπή προβαίνει σε επανεξέτασή του και παρουσιάζει τα αποτελέσματα της εν λόγω επανεξέτασης στο φόρουμ διαβούλευσης οικολογικού σχεδιασμού με γνώμονα τη συντελεσθείσα τεχνολογική πρόοδο. Υπό το πρίσμα της ταχείας τεχνολογικής εξέλιξης, στην εν λόγω επανεξέταση αναλύονται οι εξελίξεις στο πρόγραμμα Εnergy Star, καθώς και οι δυνατότητες να καταστούν αυστηρότερες οι απαιτήσεις οικολογικού σχεδιασμού, να μειωθούν σημαντικά ή να εξαλειφθούν οι επιτρεπτές ενεργειακές καταναλώσεις, ιδίως για διακριτές κάρτες γραφικών (dGfx), να επικαιροποιηθούν ορισμοί/πεδίο εφαρμογής, και η δυνατότητα αντιμετώπισης της ενεργειακής κατανάλωσης των ενσωματωμένων διατάξεων απεικόνισης. Επιπλέον, στην επανεξέταση αναλύονται ειδικότερα διάφορες φάσεις του κύκλου ζωής, η σκοπιμότητα καθιέρωσης και εφαρμογής των απαιτήσεων οικολογικού σχεδιασμού σε άλλες σημαντικές περιβαλλοντικές πτυχές, όπως ο θόρυβος, η αποτελεσματική χρήση υλικών, συμπεριλαμβανομένων των απαιτήσεων σχετικά με την ανθεκτικότητα, τη δυνατότητα αποσυναρμολόγησης, τη δυνατότητα ανακύκλωσης, τυποποιημένες διεπαφές για επαναφορτιστές, καθώς και απαιτήσεις σχετικά με τις πληροφορίες για το περιεχόμενο ορισμένων πρώτων υλών ζωτικής σημασίας και θέματα ελάχιστου αριθμού κύκλων φόρτισης και αντικατάστασης μπαταριών. Άρθρο 10 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Τα σημεία 3 και 6.1 του παραρτήματος II εφαρμόζονται από την ημερομηνία έναρξης ισχύος του κανονισμού. Τα σημεία 1.1, 1.3, 2, 4, 5.1, 5.2, 6.2.1, 6.2.2, 6.2.3, 6.2.4, 6.2.5, 6.2.6, 7.1, 7.2 και 7.3 του παραρτήματος II εφαρμόζονται από την 1η Ιουλίου 2014. Τα σημεία 1.2 και 1.4 του παραρτήματος II εφαρμόζονται από την 1η Ιανουαρίου 2016. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Ιουνίου 2013.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 13
1405
2498
5922
3641
2470
3783
3632

EuroVoc IDs (Expanded): 13
1405
2498
5922
3641
2470
3783
3632

Dataset Source: meu

Split: test